EΘNIKO KAI KAΠOΔIΣTPIAKO

ΠANEΠIΣTHMIO AΘHNΩN

ΦIΛOΣOΦIKH ΣXOΛH

TMHMA ΦIΛOΛOΓIAΣ

TOMEAΣ MEΣAIΩNIKHΣ KAI

NEOEΛΛHNIKH ΦIΛOΛOΓIAΣ

ΜΦN20

ΜΕΘΟΔΟΙ ΠΡΟΣΕΓΓΙΣΗΣ ΣTH ΔΙΔΑΣΚΑΛΙΑ ΤΗΣ

THΣ NEOEΛΛHNIKHΣ ΛΟΓΟΤΕΧΝIAΣ

Χειμερινό Eξάμηνο 2012-2013

Διδάσκων: Kαθηγητής Δημήτρης Aγγελάτος

Aθήνα, Οκτώβριος 2012ΠΕΡΙΓΡΑΦΗ ΠΑΡΑΔΟΣΗΣ

1. Μια αντίληψη περί διδασκαλίας της λογοτεχνίας δεν μπορεί παρά να στηρίζεται σε μια αντίληψη για την ίδια τη λογοτεχνία, για τον τρόπο δηλαδή που γίνονται κατανοητοί οι όροι σύστασης (τι *είναι*) και οι συνθήκες λειτουργίας (τι *κάνει*) της, σε επίπεδο ***διαλόγου*** μεταξύ *ειδών/τρόπων*, κωδικοποιημένων δηλαδή ολοτήτων (ό,τι στη φιλολογική έρευνα ονομάζουμε ***κανόνες***) και νέων κειμενικών εκδοχών, νέων ***κειμένων***μέσα στα εκάστοτε **ιστορικά και πολιτισμικά συμφραζόμενα** κάθε εποχής.

H προτεινόμενη εδώ μέθοδος για τη διδασκαλία της λογοτεχνίας επικεντρώνεται στο ότι τα *είδη/τρόποι* μπορούν να συμβάλουν λειτουργικά στη διδακτική πράξη και στο θεμελιώδη στόχο της, που είναι η δημιουργία διαδικασιών εξαγωγής νοήματος (***ανάλυση* και *ερμηνεία***), βασισμένων σε συγκροτημένες κοινότητες αναγνωστών. Η διδασκαλία της λογοτεχνίας, προσανατολισμένη στους όρους *διαλόγου* *κανόνων* (=*ειδών/τρόπων*) και *κειμένων*, μέσα από τους οποίους υπάρχει και λειτουργεί η λογοτεχνία, είναι σε θέση να οδηγήσει στη μετάδοση γνώσεων, στην ενεργοποίηση του συγκινησιακού ανθρώπινου δυναμικού, στη δημιουργία κριτικής και αισθητικής σκέψης, στην κατανόηση δηλαδή, στη συγκίνηση και στη συμμετοχή αντίστοιχα.

2. Η παράδοση αυτή είναι οργανωμένη σε δύο μέρη **(Α’- Β’)**: το πρώτο αφορά στη θεωρία και το δεύτερο στην πράξη.

Στο πρώτο μέρος της παράδοσης διευκρινίζονται οι **έννοιες/όροι** αφενός του **επιστημονικού πλαισίου**, όπου εγγράφεται η διδασκαλία της νεοελληνικής λογοτεχνίας (ο *διάλογος* δηλαδή *κανόνων* και *κειμένων*), αφετέρου των ειδικών ζητημάτων της τελευταίας· τα ειδικά αυτά ζητήματα διαρθρώνονται σε τρία επίπεδα: σ’ εκείνο του **αντικειμένου (το *τι*)**, σ’ εκείνο της **μεθόδου (το *πώς*)** και σ’εκείνο του **στόχου (το *γιατί*)** διδασκαλίας, δηλαδή *τι* διδάσκουμε, *πως* το διδάσκουμε και *γιατί*, για ποιο σκοπό/στόχο το διδάσκουμε. Το δεύτερο μέρος είναι αφιερωμένο σε παραδείγματα διδασκαλίας **(*κανόνων* και *κειμένων*) της νεοελληνικής λογοτεχνίας**, τα οποία καλύπτουν ευρύ χρονικό και ειδολογικό φάσμα, και εκφράζουν σημαντικές για τη νεοελληνική λογοτεχνία αισθητικές και λογοτεχνικές αντιλήψεις ρευμάτων, όπως είναι ο Ρομαντισμός, ο Συμβολισμός, ο Ρεαλισμός, ο Υπερρεαλισμός, κλπ.

Αναλυτικότερα, στην πρώτη ενότητα του πρώτου μέρους **(Α’)** το ενδιαφέρον στρέφεται αρχικά στον προσδιορισμό θεμελιωδών εννοιών και όρων, που αφορούν στην επιστήμη της Νεοελληνικής Φιλολογίας, ως πλαισίου αναφοράς των ζητημάτων της διδασκαλίας της νεοελληνικής λογοτεχνίας, όπως *επιστήμη, Φιλολογία*, *νεοελληνικός/ή* (σε συσχετισμό με τον όρο *μεσαιωνικός/ή*), *λογοτεχνία*. Ακολουθούν εξειδικευτικά, στη δεύτερη ενότητα, έννοιες και όροι για το αντικείμενο της διδασκαλίας (το *τι* διδάσκουμε), το *διάλογο* δηλαδή μεταξύ *κανόνων* (=*ειδών/τρόπων*) και *κειμένων* (=συναρμογή ***κειμενικής οργάνωσης***και ***επικοινωνιακής απόβλεψης***) της νεοελληνικής λογοτεχνίας, μέσα στα ιστορικο-πολιτισμικά συμφραζόμενα κάθε εποχής.

Aπαραίτητη προϋπόθεση για τη διδασκαλία είναι η γνώση των "υλικών" που ακριβώς τροφοδοτούν και υποστηλώνουν *κανόνες* και *κείμενα*, και ασφαλώς το *διάλογό* τους· τα "υλικά" αυτά ανήκουν στις κατηγορίες των ***μορφών*** (=η γλώσσα, τα σχήματα λόγου, ο ρυθμός και η μετρική, η αφήγηση και οι σκηνικοί λόγοι) και των ***ιδεών*** (=φιλοσοφικο-αισθητικές, καλλιτεχνικές και λογοτεχνικές αντιλήψεις). Κρίσιμη στο σημείο αυτό είναι η εμπεριστατωμένη γνώση και σωστή κατ’ αυτοψία χρήση έγκυρων εκδόσεων ή/και πρώτων δημοσιεύσεων των λογοτεχνικών κειμένων, όπως και της (χειρόγραφης ή/και έντυπης) παράδοσής τους.

Το πρώτο μέρος της παράδοσης ολοκληρώνεται με την τρίτη ενότητα που αφορά στη μέθοδο και στο στόχο διδασκαλίας. Η μέθοδος διδασκαλίας οδηγεί στο θεμελιώδη στόχο της, που είναι η επαρκής ***ανάλυση*** και ***ερμηνεία*** (*κανόνων* και *κειμένων*) της νεοελληνικής λογοτεχνίας, στέρεα θεμελιωμένες στο αποτέλεσμα συλλειτουργίας τεσσάρων τουλάχιστον **μεθοδολογικών πεδίων επιστημονικής πρακτικής**, όπως είναι η *ιστορία*, η *θεωρία*, η *κριτική* και η *σύγκριση*, καθώς και των απαιτήσεων των τελευταίων για ***περιγραφή*, *εξήγηση* και *επιχειρηματολογία***.

3. Το δεύτερο μέρος της παράδοσης **(Β’)**, επικεντρώνεται σε παραδειγματικές εφαρμογές διδασκαλίας κανόνων και κειμένων της νεοελληνικής λογοτεχνίας (ποίησης και πεζογραφίας), με σημείο αφετηρίας το 17ο αιώνα και το έμμετρο μυθιστόρημα του Βιτσ. Κορνάρου, *Ερωτόκριτος*. Τα παραδείγματα διατρέχουν το 19ο και τις πρώτες δεκαετίες του 20ού αιώνα (Αδ. Κοραής, Διον. Σολωμός, Εμμ. Ροΐδης, Γ. Μ. Βιζυηνός, Αλέξ. Παπαδιαμάντης, Κ. Π. Καβάφης, Κ. Παλαμάς, Άγγ. Σικελιανός), οδηγούν στην ενότητα της μεσοπολεμικής περιόδου (Κ. Θεοτόκης, Κ. Γ. Καρυωτάκης, Γ. Σεφέρης, Ανδρ. Εμπειρίκος, Μέλπω Αξιώτη, Ν. Γ. Πεντζίκης) και καταλήγουν σ’εκείνην που ορίζεται από τα μεταπολεμικά χρόνια μέχρι σήμερα (Μαν. Αναγνωστάκης, Γιάν. Ρίτσος, Ανδρ. Φραγκιάς, Νίκ. Καχτίτσης, Αλέξ. Κοτζιάς, Γιώργ. Παυλόπουλος).

4. Στο τέλος κάθε μέρους και ενότητας υπάρχει ενδεικτική βιβλιογραφία για όσα ζητήματα θίγονται σε κάθε περίσταση (η γραφηματική επισήμανση με: **√**, υποδεικνύει τις σημαντικότερες μελέτες). Το ειδικό περιεχόμενο κάθε μαθήματος της παράδοσης, το σχετικό υλικό (σημειώσεις, φωτοτυπίες, κλπ) και η συναφής βιβλιογραφία, θα δίδονται μέσω της ηλεκτρονικής υπηρεσίας του Πανεπιστημίου, «Ηλεκτρονική Τάξη» (ο κωδικός της παράδοσης **ΜΦΝ20** είναι: **PHIL 532**).

Η τελική γραπτή εξέταση θα βασιστεί στην ύλη των δύο μερών (Α’-Β’) του μαθήματος. Για το σκοπό αυτό θα χρησιμοποιηθεί το σύγγραμμα που θα διανεμηθεί, και όσα λήμ. σημειώνονται με **√** στην Eνδεικτική Bιβλιογραφία κάθε μέρους και ενότητας· για τα λήμ. αυτά θα γίνει λόγος στη διάρκεια των μαθημάτων.

ΓΕΝΙΚΟ ΣXEΔIAΓPAMMA ΜΑΘΗΜΑΤΩΝ

**Μέρος Α’**

**Έννοιες και όροι:**

**το επιστημονικό πλαίσιο· το αντικείμενο, η μέθοδος και ο στόχος της διδασκαλίας**

[4 μαθήματα]

1. Το επιστημονικό πλαίσιο: η *επιστήμη*· η *Φιλολογία*· η *λογοτεχνία*· *Nεοελληνικός/ή* και *Μεσαιωνικός/ή*.

2. Το αντικείμενο της διδασκαλίας (το *τι*): ο *διάλογος κανόνων* (*ειδών*/*τρόπων*) και *κειμένων*

α. Λογοτεχνικά *κείμενα* (=*κειμενική οργάνωση* και *επικοινωνιακή απόβλεψη*), *κανόνες* (-*είδη/τρόποι*) και η *διαλογική* τους ύπαρξη

β. "Υλικά" συναρμογής *κανόνων* και *κειμένων* της νεοελληνικής λογοτεχνίας: *Μορφές* και  *Ιδέες*

*Mορφές*

1) Γλώσσα: τα ιδιώματα· η ομιλούμενη κοινή· η διόρθωση· ο εξαρχαϊσμός· η φωνητική ορθογραφία· η καθαρεύουσα· η δημοτική

2) Σχήματα λόγου: γραμματικά· συντακτικά (κατά τη θέση όρων)· συντακτικά (κατά την πληρότητα του λόγου)· σημασιολογικά/ τρόποι

3) Ρυθμός και μετρική: ρυθμός· μετρικά σχήματα και σχήματα λόγου· μετρική· τα δύο μετρικά συστήματα· τύποι στίχου: ο έμμετρος στίχος, ο ελευθερωμένος στίχος, ο πεζός στίχος, ο ελεύθερος στίχος

4) Αφήγηση και σκηνικοί λόγοι: χρόνος (ιστορίας και αφήγησης)· αφηγητής (τύποι λόγου και εστίασης/προοπτικής)· πράξη της αφήγησης· σκηνικοί λόγοι

*Ιδέες*

Φιλοσοφικές, αισθητικές, καλλιτεχνικές και λογοτεχνικές αντιλήψεις.

3. Η μέθοδος και ο στόχος της διδασκαλίας (το *πως* και το *γιατί*)

α. Τα μεθοδολογικά πεδία επιστημονικής πρακτικής (*ιστορία*, *θεωρία*, *κριτική*, *σύγκριση*) και οι απαιτήσεις τους: *περιγραφή*, *εξήγηση*, *επιχειρηματολογία*

β. Ο στόχος της διδασκαλίας: *ανάλυση*  και *ερμηνεία* *κανόνων* και *κειμένων* της νεοελληνικής λογοτεχνίας.

Μέρος Β’

Παραδειγματικές εφαρμογές διδασκαλίας

[9 Μαθήματα]

17ος/18ος αι.

1) Βιτσ. Κορνάρος

*Ερωτόκριτος* (γράφ. 1600-1613·1713): έμμετρο μυθιστόρημα

19ος αι. και πρώτες δεκαετίες 20ου αι.

2) Αδαμ. Κοραής

*Ο Παπατρέχας* (1811-1820): μυθιστόρημα και ειδολογική διαστρωμάτωση

3) Διον. Σολωμός

Ρομαντισμός και υπερ-ειδολογικά έργα: *Ο Κρητικός* (γράφ. 1833-1834) και *Οι Ελεύθεροι Πολιορκημένοι* (Β’ Σχεδίασμα: γράφ.1833-1844· Γ’ Σχεδίασμα: γράφ. 1844-1849/1850)

4) Εμμ. Ροΐδης

*Η Πάπισσα Ιωάννα. Μεσαιωνική μελέτη* (1866): "απέναντι" στο πικαρικό και στο ιστορικό μυθιστόρημα

5) Γ. Μ. Βιζυηνός

Η νουβέλα και η απόδοση της ρευστότητας του συνειδησιακού κόσμου: «Ποίος ήτον ο φονεύς του αδελφού μου» (1883) και «Tο μόνον της ζωής του ταξείδιον» (1884)

6) Αλέξ. Παπαδιαμάντης

Το διήγημα και η λειτουργία της περιγραφής: «Φτωχός Άγιος» (1891), «Η Μαυρομαντηλού» (1891) και «Όνειρο στο κύμα» (1900)

8) Κ. Παλαμάς

Η ποίηση του Παρνασισμού (*Τα Μάτια της ψυχής μου*, 1892) και του Συμβολισμού (*Φοινικιά*, γράφ.: 1900·1904)

7) Κ. Π. Καβάφης

Λυρική ποίηση: δραματικότητα και ειρωνεία

9) Άγγ. Σικελιανός

Η *καθαρή* ποίηση: *Μήτηρ Θεού* (1917-1919)

c. 1920 μέχρι το Β’ Παγκόσμιο Πόλεμο

10) Κ. Θεοτόκης

*Οι Σκλάβοι στα δεσμά τους* (1922): Ρεαλισμός και διφωνικότητα

11) Κ. Γ. Καρυωτάκης

Ποιητικά είδη: η συναρμογή ελεγείας και σάτιρας (*Ελεγεία και Σάτιρες*, 1927*)*

12) Γιώργ. Σεφέρης

*Μυθιστόρημα* (1935): η ποίηση του (υψηλού) Μοντερνισμού

13) Ανδρ. Εμπειρίκος

Υπερρεαλισμός και ποίηση: *Υψικάμινος* (1935)

14) Μέλπω Αξιώτη

*Δύσκολες Νύχτες* (1938): μυθιστόρημα και ροή της συνείδησης

15) Ν. Γ. Πεντζίκης

*Ο Πεθαμένος και η Ανάσταση* (1944): το μυθιστόρημα του (υψηλού) Μοντερνισμού

Από τη μεταπολεμική περίοδο μέχρι σήμερα

16) Μαν. Αναγνωστάκης

Ποιητικά είδη και η *λέξη-πρόκα*

17) Γιάν. Ρίτσος

*Τέταρτη Διάσταση*  (1962-1972) και δραματικός μονόλογος

18) Νικ. Καχτίτσης

*Ο Ήρωας της Γάνδης* (1967): το *μη-ύφος ύφος* και το μυθιστόρημα

19) Ανδρ. Φραγκιάς

*Λοιμός* (1972): το μυθιστόρημα και η *αυτοσυμβολοποιούμενη* πραγματικότητα

20) Αλέξ. Κοτζιάς

*Φανταστική περιπέτεια* (1985): πολυφωνία και διακειμενικότητα στο μυθιστόρημα

21) Γιώργ. Παυλόπουλος

Λυρική ποίηση και αφήγηση: από *Το Σακί* (1980)στο *Λίγος Άμμος* (1997).